"Candidez la preşedinţia PDL, moţiunea pe care o depunem împreună se numeşte «Reformiştii»", a spus Macovei.

Monica Macovei este al treilea candidat la şefia partidului, alături de Vasile Blaga şi Elena Udrea.

Ea a precizat că au fost strânse 100 de semnături în sprijinul moţiunii sale şi că nu se teme de niciunul dintre contracandidaţii săi.

Întrebată de cine se teme mai mult dintre contracandidaţii săi pentru funcţia de preşedinte al PDL, Vasile Blaga şi Elena Udrea, Monica Macovei a răspuns: "Nu mă tem de niciunul".

Monica Macovei a venit însoţită la conferinţa de presă de cei care formează grupul reformiştilor din PDL, europarlamentarul Cristian Preda, fostul deputat Sever Voinescu, fostul ministru de Externe Teodor Baconschi şi noul membru al PDL Adrian Papahagi.

"Vrem să fim un exemplu pentru clasa politică din România. Vrem în partidul nostru standarde etice care să se aplice permanent, politica de carieră să se bazeze numai pe merite. Banii sau alte criterii nu au ce căuta într-o funcţie de partid sau publică", a precizat Monica Macovei.

Ea a mai spus că PDL "nu are voie să se livreze stângii şi nu poate fi condus de oameni care nu sunt credibili şi care nu au viziune".

Macovei a mai spus că în faţa majorităţii USL doreşte ca PDL să facă o opoziţie credibilă şi puternică, "nu una constructivă şi tovărăşească".

Monica Macovei a arătat că, în opinia sa, confruntarea din interiorul PDL nu este între persoane, ci pe programe şi viziuni.

Întrebată ce va face în cazul în care ar câştiga şefia PDL având în vedere că ea este europarlamentar, Monica Macovei a arătat că va renunţa la postul de la Bruxelles şi va fi în Bucureşti.

"Partidul se conduce din România, voi fi în Bucureşti", a spus Macovei.

Întrebată de ce dintre patru bărbaţi şi o femeie, Monica Macovei a fost aleasă pentru a depune moţiunea "Reformiştii", aceasta a răspuns: "Pentru că eu sunt cea mai curajoasă".

Macovei a evitat să precizeze dacă a avut o discuţie cu preşedintele Băsescu înainte de a depune această moţiune pentru şefia PDL.

"Decizia pe care am luat-o am luat-o singuri", a adăugat Macovei.

Întrebată ce vor face reformiştii din PDL în cazul în care vor înregistra un eşec la alegerile interne din PDL care vor avea loc în 23 martie, Monica Macovei a răspuns: "Nu o să ne sinucidem, suntem oameni în toată firea".

Ea a mai spus că toţi în viaţă sunt datori să încerce să facă bine şi că vrea să ofere membrilor de partid o soluţie.

"Mă simt datoare faţă de electorat şi fac această candidatură", a mai spus Macovei.

La rândul său, Sever Voinescu a precizat că reformiştii au decis împreună să depună această moţiune pentru Convenţia PDL deoarece au simţit acum că "a sosit vremea responsabilităţii", menţionând că au primit foarte multe mesaje din partea membrilor PDL şi se aşteaptă o soluţie "pentru constituirea unei drepte viguroase".

"Vrem să apărăm PDL, vrem să-i dăm viitor şi să construim împreună în unitate alternativa la stânga", a mai spus Sever Voinescu.

Europarlamentarul PDL Cristian Preda a vorbit despre "reformişti versus FSN-işti", arătând că FSN-işti sunt în toate partidele, menţionând faptul că FSN-iştii sunt legaţi de trecut şi supravieţuirea la limită, în timp ce reformiştii se uită la viitor şi modernizare.

"Nu ne vom răfui cu cineva. Vom căuta să avem o competiţie corectă şi decentă", a mai spus Cristian Preda.

Adrian Papahagi a declarat, la rândul său, că a intrat în PDL anul trecut şi că vede "un PDL care încearcă să se livreze în mod laş socialiştilor sau liberalilor".

"Văd un PDL care nu mai are credibilitate, e cazul să avem o nouă conducere în acest partid", a spus el.

Şi fostul ministru de Externe Teodor Baconschi a precizat că s-a alăturat moţiunii "Reformiştii" şi că semnalul pe care îl dau susţinătorii acestei moţiuni în PDL este legat de "necesitatea unei ore a adevărului".

Susţinătorii moţiunii "Reformiştii" au precizat că termenul de depunere a moţiunii este până la sfârşitul săptămânii viitoare.

Convenţia Naţională a PDL, la care urmează să aibă loc alegeri interne, va avea loc în 23 martie, la Romexpo, la reuniune urmând să participe 5.000 de delegaţi.